Siim Kabrits

Siim Kabrits (sündinud 4. juulil 1979 Tartus) on eesti poliitik ja ettevõtja. Ta oli XII Riigikogu liige 6. aprillist 2011 kuni 26. märtsini 2014.

Elulugu

Kabrits lõpetas aastal 1997 Tõrva Gümnaasiumi. Ta lõpetas aastal 2000 Tallinna Majanduskooli majandusõiguse erialal ja aastal 2007 Tartu Ülikooli Õigusinstituudi bakalaureusekraadiga.
Ta on juhtinud firmat OÜ Conesco Eesti ja oli OÜ Rigual (tuntud kaubamärgi "Maailma viljad" järgi) nõukogu liige. 2007–2012 oli ta sihtasutuse KredEx nõukogu liige. Samuti kuulus ta alates 2011. aastast Hasartmängumaksu Nõukokku ja Keskkonnainvesteeringute Keskuse nõukokku.
Siim Kabrits oli Eesti Maasikakasvatajate Liidu loomise eestvedaja ja tema idee alusel ja eestvedamisel korraldati esimene Eesti Maasikafestival.
Siim Kabrits kuulub Isamaa ja Res Publica Liitu 14. maist 1999. Ta oli IRL-i eestseisuse liige ja IRL-i Tallinna Kesklinna osakonna esimees.
Kabrits kandideeris aastal 1999 kohaliku omavalitsuse volikogu valimistel Karksi vallas valimisliidus Mulgimaa, kogudes 98 häält ja saades volikogu liikmeks. Aastal 2009 kandideeris ta Tallinnas kohaliku omavalitsuse volikogu valimistel, saades 56 häält ja saades asendusliikmeks (2009–2011). 2013. aastast on ta Tallinna linnavolikogu liige.
Ta on 2014. aastal asutatud ajaloo ja kultuuriklubi Barclay de Tolly sõprade klubi idee ellukutsujaid.
2018 valiti Siim Kabrits Eesti Vehklemisliidu juhatusse.
2018 kutsusid Mulgimaa omavalitsusjuhid Siim Kabritsa Mulgimaa vanemaks.

Töö Riigikogus

2011. aasta Riigikogu valimistel sai ta 980 häält ning pääses Riigikokku Helir-Valdor Seederi asendusliikmena. Tema volitused Riigikogus lõppesid 26. märtsil 2014.
Ta oli Riigikogu õiguskomisjoni liige ning komisjoni poolne juhtivmenetleja Korteriomandi- ja korteriühistuseadusel (462 SE), Politsei ja piirivalve seaduse ning meresõiduohutuse seaduse muutmise seadusel (158 SE), Abieluvararegistri seaduse, notari tasu seaduse ja perekonnaseisutoimingute seaduse muutmise seadusel (308 SE).
Siim Kabrits oli Riigikogu Mulgimaa toetusgrupi esimees, mille raames aitas kaasa Mulgikuu toimumisele Tallinnas, Tallinnas tegutseva Mulkide seltsi tööle, tööle mulgi keele ja kultuuri eest seismisel ning Oma Mulgimaa arenguprogrammile.
Detsembris 2013 võttis Riigikogu 48 poolt- ja 23 vastuhäälega vastu seaduseelnõu 493 SE, mille kohaselt peavad kõik käibemaksukohustuslased hakkama alates 2014. aasta juulist deklareerima käibedeklaratsiooni lisas kõiki müügi- ja ostuarveid, kui arvete summa ühe tehingupartneri lõikes on vähemalt 1000 eurot. Ainsa koalitsioonisaadikuna hääletas eelnõu vastu IRL liige Siim Kabrits. Seitse päeva hiljem teatas Eesti president Ilves oma otsusest jätta seadus välja kuulutamata, kuna sellise kohustuse panemine ettevõtjatele polevat piisavalt motiveeritud ehk seaduse eelnõus tuleb põhjendada, miks antud piirang sobib eesmärgi saavutamiseks ning kas on võimalikest sobivatest vahenditest kõige leebem ja mõõdupärasem. Pärast seaduseelnõus tehtud muudatusi kuulutas president seaduse välja 2014. aasta mais.

Ettevõtlus

Siim Kabrits on 2011. aastal asutatud OÜ Berry Group müügidirektor ja 2014. aastal asutatud OÜ Chaga looja, mis ekspordivad Eesti loodustooteid ja toorainet. Ta on ka 2015. aastal Arengufondi Eesti Arenguidee konkursi võitnud idee "Organic Estonia" üks autoritest.
2016. aastal Eesti meedias pälvis tähelepanu Eesti maheõunte ekspordiprojekt, mille käigus eksporditi Saksamaale ja Poola üle 700 tonni maheõunu. Selle ettevõtmise eest valis ajaleht Sakala Siim Kabritsa 2016. aasta Viljandimaa aasta eksportööriks.
2017. aasta lõpul algatas politsei Kabritsa ja Paavo Otsuse ettevõte OÜ Mulgi Õun osas kriminaalmenetluse, kuna ettevõtte müüdavate õunte päritolu oli segane ning sellest tulenevalt kahtlustati kelmust, dokumentide võltsimist, võltsitud dokumendi kasutamist ning raamatupidamise korraldamise nõuete rikkumist. Praeguseks on Siim Kabrits osaluse ettevõttes maha müünud ja tagantjärele tunnistanud, et kokkuleppe kohaselt pidi ettevõtte tegevjuht selgitama, mis õuntega on tegemist, ning ta nentis, et kommunikatsioon jäi puudulikuks.

Avalikud esinemised

Siim Kabrits on mitmel korra esinenud Arvamusfestivalil. 2015. aastal oli ta väljas Ekspress Meedia alal toimunud aruteleul "Mis on Eesti maitsed?" koos Evelin Ilvese ning tippkokk Dmitri Demjanoviga. 2016. aastal oli ta Keskkonnainnovatsiooni alal teemaga "Kas mahe on äri või teadvustatud vajadus?". Teised arutelus osalejad olid Mati Nõmmsalu, Kristo Tuurmann, Juhan Särgava, Ants-Hannes Viira ja Marko Tiiman (moderaator). 2016 oli Kabrits kutsutud ka majandus- ja ettevõtlusalale. Aruteluteemaks oli "Kui oskame näha puidu taga metsa, kas saame end tundma jälle metsarahvana?" ning seal osalesid ka Kaupo Kohv (moderaator), Rainer Vakra, Indrek Talpsep ja Lauri Vares
26. oktoobril 2016 kõneles Siim Kabrits Tartu ülikooli Pärnu väärikate ülikoolis "Organic Estonia" põhimõttest. 
Kabrits pidas ettekande "Aasia turg- ühe Eesti ettevõtja pilgu läbi" seminaril "Kagu-Aasia võimalused", mida korraldasid Aasia Uuringute Koda Eestis, Majandus- ja Kommunikatsiooniministeerium ja Tartu Ärinõuandla
Siim Kabrits esines JCI Kevadkonverentsil 2016 ehk KEKO-l, Eesti Kaubandus-Tööstuskoja ja Maaeluministeeriumi korraldatud Hongkongi sihtturuseminaril "Uued võimalused Hongkongi ärimaastikul". ning Eesti Pereettvõtjate Liidu konverentsil 25.–26. mail 2018 Haapsalus.

Skandaalid

1999. aasta kohaliku omavalitsuse volikogu valimistega seoses süüdistas Karksi vallavanem Arvo Maling Kabritsat häälte ostmises viina eest, mida Kabrits nimetas laimuks. Komisjon otsustas mitte tühistada Karksi valla eelhääletuse tulemusi. Hiljem leppisid seotud osapooled ära ja juhtum arvati lõpetatuks.
Novembris 2011 paljastas Eesti Televisiooni saade "Pealtnägija", et Kabritsa firmale OÜ Alistar Consult kuulub 1/3 korterist Tallinnas Kooli 1/3, kuhu on registreeritud 147 jõuka Venemaa ja Valgevene kodaniku firmad (elamislubade skandaal). Kabrits eitas oma seotust Indrek Raudse ja Nikolai Stelmachi äriga, kus pakuti Vene miljonäridele teenust hõlbustatud korras elamisloa taotlemiseks fiktiivse äriühingu abil. Riigikogu korruptsioonivastase seaduse kohaldamise komisjon leidis, et Kabritsa tegevuses ei tuvastatud korruptsioonivastase seaduse rikkumist, kuna erikomisjonil puuduvad andmed, et Siim Kabrits on saanud rahalist või muud materiaalset kasu temale kuuluva OÜ Alistar Consult osalises omanduses oleva OÜ Centennial Investments tegevusest. Jaanuaris 2012 müüs Kabrits oma osaluse Kooli 1/3 majas. Kalle Laaneti juhitud uurimiskomisjon tuvastas, et elamislubade vahendamisega tegeles Stelmach ning, et puudub kinnitus, et Siim Kabrits oleks ise selle teenuse osutamisega tegelenud või sellest teadlik olnud.
Skandaaliga seoses püüdis ajakirjanduses tähelepanu ka Siim Kabritsa katse eemaldada oma elulooartiklist eestikeelses Vikipeedias lõik elamislubade skandaali teemal.

Isiklikku

Siim Kabritsa vanaema on Eesti Kongressi liige Õnne-Eha Kabrits ja vanaisa Haapsalu rajooni peaveterinaararst Aksel Kabrits. Õnne-Eha Kabrits oli Haapsalu koduloomuuseumi direktor aastail 1974–1992, Aksel Kabrits Haapsalu rajooni peaveterinaararst aastast 1964 kuni oma elu lõpuni. Haapsalu raekoja ees on Haapsalu Linnavolikogu tellitud pink Haapsalus pikalt töötanud Kabritsatele.